Ина бувгьусса гьанна рахIматранссар |\nИна бувгьусса гьанна рахIматранссар\nУчительнал бияла хъинну хъунмар. Ххуйсса учитель оьрчIан оьрмулухун дакIний личIай ва мунал бивзсса кIулшивурттал гьану оьрмулуву мудангу бучIи лякъай.\nВай гьантрай оьрмулул юбилей кIицI ларгунни ххаллилсса учитель, захIматрал ветеран, РСФСР-данул кIулшивуртту дулаврил отличник, МахIаммадлул душ Сакинат Аьбдуллаевал.\nБувну бур Сакинат 1939 ши­нал июль зурул 2-нний ЧIаящиял шяраву. Мусил медальданий къуртал бувну бур ГьунчIукьатIрал дянивмур даражалул школа.\nХIакьинусса кьинигу хIурматрай дакIнийн бутлай бур ва цилва учительтал. Школа къуртал бувну махъ Сакинат бувххун бур Дагъусттаннал университетрал филологиялул факультетрайн. Вагу ххуй­сса кьиматирттай къуртал бувну, 1963 шинал зун бувкIун бур КIамахъаллал къутаннайсса Сангардал школалийн. Ца шин ми­ккугу дурну, МахIачкъалалийн бувкIун, 8 шинай байбихьулул школалий зий бивкIун бур.\n1973 шинал цIунилгу зана хьуну бур цила захIматрал ххуллу байбивхьусса Сангардал школалийн. 1986-ку шинайнин ши­кку оьрус мазрал ва литературалул дарсру дихьлай бивкIун бур. Мунияр махъ, 2009 шинайн бияннин, Сакинат зий бивкIун бур гиччава арх ба­къасса ГьунчIукьатIрал школалий. Оьр­мулул сайки 50 шин ванил харж дурну дур оьрчIан. Цила захIматрал ххуллий лайкь дурну дур личIи-личIисса наградар­тту. КуртIсса кIулшивуртту ду­сса, цила давугу, оьрчIругу ххира­сса Сакинат мудангу хIурматрай бивкIун бур дуклаки оьрчIалгу, учительтуралгу дянив.\nОьрмулул юбилейгу дакI­нихтуну барча дуллай, чIа тIий буру Сакинатлун цIу­ллу-цIакь­шиву, ххари-хъин­ши­вур­тту.\nДакIнийсса мурадру бартлаганнав, оьрчIал ххари буллай битаннав.\nВил хIурмат бусса дуклаки оьрчIал цIания\nПредыдущая записьЦIуллу-сагъшивруцIунсса маслихIатруСледующая записьБизнесращалсса уртакьшиврул арарду